**Informatīvais ziņojums**

**„Par nacionālās koncertzāles projekta īstenošanas gaitu un**

**turpmāko virzību”**

Informatīvais ziņojums „Par nacionālās koncertzāles projekta īstenošanas gaitu un turpmāko virzību” sagatavots, lai informētu Ministru kabinetu par paveikto nacionālās koncertzāles projekta izstrādē un turpmāko rīcību projekta tālākas attīstības nodrošināšanai, kas saistīts ar Ministru kabineta 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” un rīkojuma projekts „Par apropriācijas pārdali”” 3.punktā dotā uzdevuma izpildi[[1]](#footnote-1).

**1. Esošās situācijas izklāsts**

* 1. **Koncertzāles novietnes pamataspekti**

Kultūras ministrija, piesaistot ekspertus, kopš 2018.gada izvērtē dažādas alternatīvas nacionālās koncertzāles novietnei Rīgas teritorijā.

Ņemot vērā *PricewaterhouseCoopers* 2018.gadā izstrādāto pētījumu „Finanšu un ekonomisko aprēķinu izstrāde Nacionālās koncertzāles projekta īstenošanai Rīgā” un līdzšinējo ārvalstu pieredzi līdzīgu projektu ieviešanā publiskās un privātās partnerības (turpmāk – PPP) modelī, kā arī Ministru kabineta 2019.gada 5.novembra sēdē izskatīto informatīvo ziņojumu „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei”, vairākkārtēji konstatēts, ka nacionālās koncertzāles projekts būtu jāīsteno uz publiskā partnera īpašumā esoša apbūves gabala, jo projekta īstenošana uz privātpersonai piederoša nekustamā īpašuma zemesgabala satur paaugstināta riska faktorus: subjektivitātes risku pretendentu pieteikumu izvērtēšanā; konkurences ierobežošanas risku attiecībā uz nevienlīdzīgām pozīcijām, kādās atrodas iespējamie PPP konkursa pretendenti. Arī sarunu procedūras rīkošana ar vienu pretendentu, kura rīcībā būtu piemērots nekustamais zemes īpašums projekta īstenošanai, satur augstu juridisko risku, jo procedūras īstenošanu nepieciešams pamatot atbilstoši Publisko iepirkumu likumam, tai skaitā pamatot, ka sarunu procedūra ar vienu pretendentu tiek uzsākta, jo nav konkurences tehnisku iemeslu dēļ nevis tāpēc, ka konkurences trūkumu izraisījušas nepamatoti augstas iepirkuma prasības.

Kā būtiskākie izvērtējamie nozaru ekspertu atzītie nacionālās koncertzāles projekta novietnes faktori ir:

1) zemesgabala īpašuma struktūra (valsts, pašvaldības, privāts, jaukts);

2) zemesgabala apgrūtinājumi;

3) zemesgabala platības piemērotība;

4) atbilstošas jaudas inženiertīklu esamība;

5) detālplānojums (analizējot, vai ir paredzēta publiskā apbūve sabiedriski nozīmīgām celtnēm) vai lokālplānojums (analizējot, vai ir paredzēta publiskā apbūve sabiedriski nozīmīgām celtnēm);

6) vietas attīstība ir paredzēta Rīgas teritorijas plānojumā 2006. – 2018.gadam un Rīgas vēsturiskā centra un tā aizsardzības zonas teritorijas plānojumā

7) attālums no Rīgas centra līdz objektam un sasniedzamības kvalitāte, sabiedriskā transporta pārklājums, autostāvvietu iespējas;

8) ietekme teritorijas revitalizācijā;

9) ietekme publiskās ārtelpas attīstībā;

10) apkārtnes daudzfunkcionalitāte;

11) arhitektoniskās izpausmes potenciāls – vieta, kas piešķir simbola jēgu un nozīmi, veido pievilcību, veicina atpazīstamību;

12) nepieciešamo darbību un nosacījumu apraksts par obligāti veicamajiem priekšdarbiem, lai varētu uzsākt koncertzāles projektēšanu konkrētajā teritorijā un veicamajiem priekšdarbiem, lai teritoriju varētu sagatavot būvdarbiem, kas attiecīgi varētu radīt papildu izmaksu prognozēšanu atbilstoši veicamajiem darbiem.

Konsultējoties ar jomas ekspertiem par svarīgiem koncertzāles atrašanās aspektiem atzīti:

1. vietas attālums no pilsētas centra – ne vairāk kā 3 km rādiusā no Vecrīgas;
2. prioritāri priekšroka novietnēm, kuras atrodas pie Daugavas akvatorija;
3. ir iespējams nodrošināt labu piekļuvi ēkai;
4. ir (vai iespējams izveidot) ērti izmantojama sabiedriskā transporta infrastruktūra.

2019.gada pirmajā pusgadā Kultūras ministrija organizēja plašas publiskās diskusijas, kurās iesaistījās arhitekti, pilsētplānotāji, mūziķi, kultūras nozares eksperti un amatpersonas, par 9 iespējamām nacionālās koncertzāles novietojuma vietām Rīgas pilsētas centrā un atsevišķās teritorijās ārpus tās. Tika apspriestas valsts, pašvaldības un arī privātpersonu īpašumā esošas novietnes ar minimāliem apgrūtinājumiem.2019.gada 28.jūnijā Kultūras ministrija iepazīstināja politisko partiju pārstāvjus ar ekspertu diskusiju rezultātiem un koncertzāles novietņu analīzi. Neviena no 9 iespējamām nacionālās koncertzāles novietnēm neguva pārliecinošu atbalstu.

* 1. **Koncertzāles projekta novietnes potenciāls zemesgabalā**

**Elizabetes ielā 2, Rīgā**

Pēc atkārtotām konsultācijām ar valsts akciju sabiedrību „Valsts nekustamie īpašumi” (turpmāk – VAS VNĪ) Kultūras ministrija ir identificējusi potenciālu novietni nacionālās koncertzāles projekta īstenošanai – VAS VNĪ īpašumā esošu nekustamo īpašumu (nekustamā īpašuma kadastra Nr.0100 010 0042) – zemes vienība (zemes vienības kadastra apzīmējums 0100 010 0042) 1,6734 ha platībā un būvi (būves kadastra apzīmējums 01000100042001) – Elizabetes ielā 2, Rīgā. Uz zemesgabala atrodas modernisma laika (1974.gads) administratīvā ēka (būves kadastra apzīmējums 01000100042001) – bijusī LPSR Komunistiskās partijas Centrālkomitejas ēka, vēlāk Pasaules Tirdzniecības centrs.

Saskaņā ar Nekustamā īpašuma valsts kadastra informācijas sistēmas datiem uz zemes vienības vēl atrodas šādas būves:

- būve (būves kadastra apzīmējums 01000100042002) – *sardzes ēka*, kas atrodas VAS VNĪ tiesiskajā valdījumā;

- būve (būves kadastra apzīmējums 01000100042004) – *laukums ar cieto segumu*, kas atrodas VAS VNĪ tiesiskajā valdījumā;

- būve (būves kadastra apzīmējums 01000100042005) – *pazemes telpa*, kas atrodas VAS VNĪ lietojumā.

2018.gadā VAS VNĪ piedāvāja Ekonomikas ministrijai un tās padotības iestādēm izvērtēt iespēju pārvietoties uz kopīgām biroja telpām Elizabetes ielā 2, Rīgā.

Saskaņā ar Ministru kabineta 2018.gada 14.augusta rīkojuma Nr.388 „Par konceptuālo ziņojumu „Par Ekonomikas ministrijas lietojumā esošās ēkas kritisko stāvokli un turpmāko rīcību un Ekonomikas ministrijas un tās padotībā esošo iestāžu un kapitālsabiedrību atrašanās vietu”” 1.2.3.punktu tika atbalstīts risinājums par Ekonomikas ministrijas iestāžu izvietošanu nekustamajā īpašumā Elizabetes ielā 2, Rīgā. Konceptuālajā ziņojumā minēts, ka pirms Ekonomikas ministrijas un tās padotības iestāžu pārvietošanas ēkā ir veicami remontdarbi, kuru nepieciešamais finansējuma apjoms tika plānots 30 800 000 *euro* ar PVN.

VAS VNĪ informējusi Kultūras ministriju, ka nepilnu divu gadu laikā pēc konceptuālā lēmuma pieņemšanas par Ekonomikas ministrijas un tās padotības iestāžu un kapitālsabiedrību izvietošanu nekustamajā īpašumā Elizabetes ielā 2, Rīgā, joprojām ir neskaidrība par turpmāko attīstības projekta īstenošanas nepieciešamību šajā nekustamajā īpašumā un faktiski nav izdevies uzsākt šī attīstības projekta īstenošanu, kā arī Ekonomikas ministrija ir informējusi VAS VNĪ, ka tā plāno veikt atkārtotu izvērtējumu šī projekta nepieciešamībai un ieviešanas alternatīvām.

VAS VNĪ, apzinoties, ka kopš konceptuālā lēmuma pieņemšanas ir mainījušies apstākļi un Ekonomikas ministrijas ieinteresētība to īstenot (atzīstot, ka faktiski ir pārtraukta Ministru kabineta 2018.gada 14.augusta rīkojuma Nr.388 „Par konceptuālo ziņojumu „Par Ekonomikas ministrijas lietojumā esošās ēkas kritisko stāvokli un turpmāko rīcību un Ekonomikas ministrijas un tās padotībā esošo iestāžu un kapitālsabiedrību atrašanās vietu”” 1.2.punktā ietvertā risinājuma tālāka ieviešana), ir uzsākusi neformālas sarunas par sadarbību ar citiem klientiem par jaunas attīstības projekta idejas izstrādi un īstenošanu nekustamajā īpašumā Elizabetes ielā 2, Rīgā, paredzot ēkas pārbūvi, lai tajā vienkopus varētu izvietot vairākas ministrijas. Vairākas ministrijas neformāli ir piekritušas šādai nekustamā īpašuma Elizabetes ielā 2, Rīgā, attīstības projekta idejai.

VAS VNĪ informēja, ka īpašumu iespējams izmantot nacionālās koncertzāles projekta īstenošanas vajadzībām, ja tādu lēmumu pieņem Ministru kabinets.

 Vienlaikus VAS VNĪ informēja Kultūras ministriju par vēl vienu potenciāli attīstāmu īpašumu, kurš pieguļ Elizabetes ielas 2, Rīgā novietnei – VAS VNĪ īpašumā esošs nekustamais īpašums (nekustamā īpašuma kadastra Nr.0100 010 0099) –Kronvalda bulvārī 6, Rīgā. Nekustamais īpašums (nekustamā īpašuma kadastra Nr. 0100 010 0099) Kronvalda bulvārī 6, Rīgā, sastāv no zemes vienības (zemes vienības kadastra apzīmējums 0100 010 0099) 01840 ha platībā un būves – *skolas* (būves kadastra apzīmējums 0100 010 0099 001). Saskaņā ar Nekustamā īpašuma valsts kadastra informācijas sistēmas datiem uz zemes vienības vēl atrodas šādas būves:

- būve (būves kadastra apzīmējums 0100 010 0099 002) – *mūra žogs*, kas atrodas VAS VNĪ tiesiskajā valdījumā;

- būve (būves kadastra apzīmējums 0100 010 0099 003 – *asfaltēts laukums*, kas atrodas VAS VNĪ tiesiskajā valdījumā.

VAS VNĪ informēja, ka ir saņēmusi priekšlikumu no Latvijas Jūras akadēmijas (turpmāk – LJA) ar lūgumu nekustamo īpašumu Kronvalda bulvārī 6, Rīgā, nodot bez atlīdzības LJA īpašumā, lai būves – skolas telpās izveidotu LJA Jūrniecības zinātnes centru. Šobrīd VAS VNĪ ir konceptuāli atbalstīts lēmums sagatavot un virzīt izskatīšanai Ministru kabineta rīkojuma projektu par minētā nekustamā īpašuma nodošanu bez atlīdzības LJA īpašumā tās Satversmē norādīto mērķu īstenošanai.

Nekustamie īpašumi Rīgā Elizabetes ielā 2, Rīgā un Kronvalda bulvārī 6, Rīgā, ir iekļauti VAS VNĪ pamatkapitālā. Ņemot vērā, ka nekustamo īpašumu demontāžas un turpmākās attīstības scenārijos plānots izmantot valsts budžeta līdzekļus, nepieciešams veikt izmaiņas VAS VNĪ pamatkapitālā, izslēdzot minētos nekustamos īpašumus no VAS VNĪ pamatkapitāla, vienlaikus risinot jautājumu par līdzvērtīgu nekustamo īpašumu ieguldīšanu kapitālsabiedrības pamatkapitālā.

VAS VNĪ ieskatā abus iepriekš minētos īpašumus ir iespējams izmantot nacionālas nozīmes kultūras objekta – nacionālās koncertzāles izbūves projekta vajadzībām, ja Ministru kabinets un VAS VNĪ akcionārs atbalsta šādu lēmumu. Tā kā nekustamā īpašuma Elizabetes ielā 2, Rīgā, demontāžas un turpmākās nacionālās koncertzāles projekta attīstības scenārijos plānots izmantot valsts budžeta līdzekļus, ja Ministru kabinetā tiks pieņemts lēmums par nacionālās koncertzāles projekta tālāku virzību, tad VAS VNĪ pamatkapitālā iekļautā nekustamā īpašuma vietā Elizabetes ielā 2, Rīgā, kura ieguldīšanas pamatkapitālā vērtība ir 3 560 377 *euro* (atlikusī vērtība uz 31.05.2020. ir 7 071 464 *euro*) un nekustamā īpašuma Kronvalda bulvārī 6, Rīgā, ar pamatkapitālā ieguldīto vērtību 3 272 605 *euro* (atlikusī vērtība uz 31.05.2020. ir 1 490 467 *euro*) normatīvos aktos noteiktā kārtībā ir risināms jautājums par nacionālās koncertzāles projekta īstenošanai nepieciešamo nekustamo īpašumu izslēgšanu no VAS VNĪ pamatkapitāla, aizstājot tos ar citiem līdzvērtīgiem valsts nekustamajiem īpašumiem.

Nacionālā kultūras mantojuma pārvalde (turpmāk – NKMP) ir sniegusi Kultūras ministrijai savu viedokli par kultūrvēsturiskās vērtības līmeņa noteikšanu administratīvajai ēkai Elizabetes ielā 2, Rīgā, un tās turpmāko pielietojumu.

NKMP ekspertu identificētais kultūrvēsturiskās vērtības pamatojums: Rīgas centra apstādījumu sistēmā iebūvēta, 20. gs. septiņdesmito gadu modernisma stilā veidotā bijusī Komunistiskās partijas Centrālās komitejas septiņstāvu ēka (1974, arhitekti J. Vilciņš, A. Ūdris un G. Asaris). Ēka neatbilst Rīgas centra bulvāru ansambļa pilsētbūvnieciskajai struktūrai, deformē apstādījumu sistēmas telpisko integritāti un ir neiederīga vides kontekstā un mērogā. Ēku iebūvējot parkā, tika demonstrēta Padomju laika politiskās sistēma attieksme. Esošās ēkas attīstība biroju funkcijai nebūtu vēlama, jo šāds risinājums turpinātu Padomju laikā Rīgas pilsētas attīstībā pieļauto pilsētbūvniecības kļūdu. Ja ēka nolietojuma dēļ tiktu nojaukta, tad labākais risinājums būtu atjaunot parku, neko tās vietā nebūvējot. Vienīgais iemesls jaunas apbūves izvietošanai Komunistiskās partijas Centrālās komitejas ēkas vietā būtu visai sabiedrībai nozīmīga – simboliska kultūras būve, kuras apjoms nedrīkst pārsniegt esošās apbūves vizuāli uztveramo apjomu. Attaisnojums jaunas būves izvietošanai būtu arī jaunradītā objekta īpašas arhitektūras kvalitātes ikoniska nozīme.

NKMP norāda, ka Komunistiskās partijas Centrālās komitejas ēkai piemīt sava laika kā modernisma perioda arhitektūras vērtība, bet tās tapšanas un izvietojuma dēļ tā nav tik nozīmīga, lai piešķirtu saglabājamas kultūrvēsturiskas vērtības statusu.

**2. Koncertzāles potenciālās novietnes analīze**

Lai novērtētu nekustamo īpašumu Elizabetes ielā 2, Rīgā un Kronvalda bulvārī 6, Rīgā, teritoriju piemērotību nacionālās koncertzāles projekta attīstīšanai, SIA „A+Sh” Kultūras ministrijas uzdevumā 2020.gada jūnijā ir veicis novietnes analīzi, izskatot iespēju izvietot iepriekšējos gados pieņemto koncertzāles programmu un izvērtējot iespējamos ieguvumus un zaudējumus, ja ēka tiktu būvēta šajā novietnē. Novietnes analīze veikta, izvērtējot potenciālo būvapjomu, kas ietver koncertzāles (1400 vietām) un konferenču centra nepieciešamo telpu programmu.

**2.1. Zemesgabala īpašuma struktūra**

 Nacionālās koncertzāles projekta vajadzībām izmantojamie zemesgabali:

1. Nekustamā īpašuma (nekustamā īpašuma kadastra Nr.0100 010 0042) sastāvā esošā zemes vienība (zemes vienības kadastra apzīmējums 0100 010 0042) Elizabetes ielā 2, Rīgā.

Platība: 16 734 m²

 Īpašnieks: VAS VNĪ/ juridiska persona

1. Nekustamā īpašuma (nekustamā īpašuma kadastra Nr.0100 010 0124) sastāvā esošo zemes vienība (zemes vienības kadastra apzīmējums 0100 010 0124) Elizabetes ielā 2k-1, Rīgā, kas nepieciešama ērtākai pazemes auto stāvvietas izbūvei.

Platība: 2 711 m²

Īpašnieks: Pašvaldība.

1. Nekustamā īpašuma (nekustamā īpašuma kadastra Nr.0100 010 0099) – sastāvā esošā zemes vienība (zemes vienības kadastra apzīmējums 0100 010 0099) –Kronvalda bulvārī 6, Rīgā.

Platība: 1 840 m²

Īpašnieks: VAS VNĪ/ juridiska persona



*1.attēls. SIA „A+Sh” apkopotā informācija*

**2.2. Rīgas vēsturiskā centra apbūves nosacījumi**

Teritorija un ēkas atrodas Rīgas vēsturiskajā centrā un ir pakļauta tā noteikumiem un ierobežojumiem, kuru dēļ var būt nepieciešama NKMP atļauja un Rīgas vēsturiskā centra padomes lēmums, lai veiktu nepieciešamās darbības nacionālās koncertzāles projekta īstenošanas nodrošināšanai.

Jāievēro brīvstāvošas apbūves veidošanas noteikumi Elizabetes ielas frontē un perimetrālas apbūves veidošanas noteikumi pie Kronvalda bulvāra. Pagalmu noteikumi jāattiecina uz Kronvalda bulvāra 6 ēku, ja tā tiks saglabāta projekta risinājumā.

Zemesgabalu apgrūtinājumos ietilpst Nāciju Izglītības, zinātnes un kultūras organizācijas (UNESCO) mantojuma zona, pilsētbūvniecības pieminekļa teritorija un nav izslēgta iespējama senas kapsētas teritorija, kuras arheoloģiskā izpēte varētu pagarināt projekta laika grafiku.

Inženiertīkli ir projekta ietvaros risināmi, aizsargājamo koku un apstādījumu koncepcija ir konkursa jautājums. Konkursa risinājumam jābūt tādam, kas nepazemina vēsturiskā centra un tā aizsargzonas kultūrvēsturisko vērtību.

Elizabetes ielas 2, Rīgā ēka ir vietējas nozīmes arhitektūras pieminekļa teritorijā, kultūrvēsturiski nozīmīgas apbūves teritorijā un pati ir kultūrvēsturiski nozīmīga ēka. Ēku nevar piemērot iecerētajai koncertzāles funkcijai. Kronvalda bulvāra 6, Rīgā ēka ir vietējās nozīmes arhitektūras piemineklis. Ēkas pārvietošana šajā gadījumā var būt tehniski sarežģīti realizējama.

**2.3. Zemesgabala platības piemērotība**

Izvēlētā novietne atbilst minimālajam platības uzstādījumam, kas ir 20 000 m² . Konkursa risinājumos jāprecizē visa arhitektoniskā dramaturģija – telpas un halles, kas tieši neattiecas uz programmu. Atkarībā no konkursa piedāvājuma var ievērojami mainīt platību, taču šobrīd shematiski savietojot galvenos apjomus, kopējā programma veido 33 500 m², ko ir iespējams izvietot šajā vietā. Arī nepieciešamo autostāvvietu skaitu ir relatīvi viegli nodrošināt, ņemot vērā papildu vietas zem Kongresu nama un apkārtējās ielās. Apkārtnē ir vietas arī autobusu novietnēm, piemēram, krastmalā esošā novietne ir labi sasniedzamā attālumā – 300-450 m.

|  |  |
| --- | --- |
| **Koncertzāles un konferenču centra telpu programma:**Vēlamā zemes gabalu platība: 20000-30000m²Koncertzāles telpu programma: 14576m² (t.s. pagrabs – 2 500m²)Konferenču telpu programma: 8200m²Tehnisko telpu programma: 2700m²Ēdināšanas bloks: 5 000m²Publiskās zonas ātrijs: 3 000m²**Kopējā ēkas programmas platība: 33476m²**Vēlamais automašīnu novietņu skaits > 500 | **Potenciālais zemesgabals:** Atbilst minimālajam platības uzstādījumam, kas ir 20 000 m². Virszemes apbūves laukums, pieņemot:6 stāvus 5 580m² – 6 140m²5 stāvus 6 700m² – 7 360m²**Kopējā ēkas platība: 33468m² – 36815m²**Perspektīvās pazemes stāvvietas teritorija: 7200m²Perspektīvais pazemes auto novietņu skaits (25m²/vieta): 288Auto novietņu skaits 500m rādiusā (Krišjāņa Valdemāra iela 5a): 325Kopējais automašīnu novietņu skaits: 613  |

*2.attēls. SIA „A+Sh” apkopotā informācija*

**2.4. Atbilstošas jaudas inženiertīklu esamība**

Zemesgabalu šķērso maģistrālais siltumapgādes tīkls, gar zemesgabalu pa Elizabetes ielu iet maģistrālais ūdensapgādes tīkls, vidēja spiediena gāzesvads un lietus kanalizācijas kolektors.

Ņemot vērā uz zemesgabala esošās ēkas un to apjomu, tiek pieņemts, ka ir pieejami atbilstošas jaudas pieslēgumi pilsētas sadzīves kanalizācijas tīklam un elektroapgādes tīklam.

**2.5. Transports un sasniedzamība**

Pie objekta un 500 m rādiusā ap to ir pieejami dažādu veidu sabiedriskais transports – tramvaji, trolejbusi un autobusi. Esošās Rīgas sabiedriskā transporta pieturas, kas atrodas 10 minūšu gājiena attālumā no objekta, nodrošina ērtu nokļuvi no/uz Rīgas centru, kā arī dod iespēju nokļūt gan Pārdaugavā, gan citos attālākos Rīgas teritorijas punktos. Līdz Pēterbaznīcai ar kājām iespējams aiziet 20 minūšu laikā, līdz Stacijas laukumam – 24 minūtēs, bet līdz Rīgas Pasažieru terminālam – 10 minūšu laikā.

**2.6. Apkārtnes daudzfunkcionalitāte**

Teritorijas apkārtnē ir pieejami objekti un ēkas, kas pilda gan iedzīvotājiem nozīmīgas, gan tūristiem interesējošas funkcijas. Zemesgabals atrodas blīvi apbūvētā pilsētas daļā, līdz ar to attālumi līdz visu veidu funkciju pildošiem objektiem ir salīdzinoši nelieli.

**2.7. Zemesgabala izmantošana un apbūve**

Zemesgabals atrodas centra apbūves teritorijā un apstādījumu teritorijā. Centra apbūves teritorijā atļauta uz koncertzāles projektu attiecināmu šādu būvju būvniecība un izmantošana:

- sabiedriska iestāde;

- kultūras iestāde;

- transportlīdzekļu novietne.

Apstādījumu teritorijā ir atļauts:

- parks;

- publiskas izmantošanas pazemes transportlīdzekļu novietne.

Teritorijas daļā pie Elizabetes ielas un Kronvalda bulvāra krustojuma:

- pieļaujama pazemes auto novietnes izbūve ar apzaļumotu pārsegumu;

- pieļaujams rekonstruēt esošās atklātās auto novietnes, lai nodrošinātu publiskās apbūves teritorijai nepieciešamās auto novietnes, nepalielinot ar stāvvietām aizņemto platību, bet teritoriju jālabiekārto, intensīvi izmantojot piemērotus koku un krūmu stādījumus.

Kronvalda parkā:

- tiek attīstīta parka rekreatīvā un komunikatīvā funkcija;

- saglabā un attīsta parka plānojumu un telpisko struktūru;

- saglabā un pilnveido parka dendroloģisko un ekoloģisko vērtību;

- saglabā un rekonstruē koku rindu stādījumus gar Elizabetes ielu, Kalpaka bulvāri un Krišjāņa Valdemāra ielu;

- saglabā bērnu rotaļu laukumu, kā arī laivu un ūdens velosipēdu nomas vietas;

- parkā var izvietot jaunu tēlniecības objektu, detālplānojumā vai būvprojektā konkretizējot objekta novietni;

- ierīko publiskās tualetes, kas atbilst vides pieejamības prasībām;

- gājēju celiņu asfalta iesegumu nomaina uz citu, parka funkcijām atbilstošu ieseguma veidu;

- ugunsdzēsības vajadzībām ierīko ūdens ņemšanas vietas (akas ar noslēdzamiem vākiem).

Teritorijas daļā pie Elizabetes ielas un Kronvalda bulvāra krustojuma:

- pieļaujama pazemes auto novietnes izbūve ar apzaļumotu pārsegumu;

- pieļaujams rekonstruēt esošās atklātās auto novietnes, lai nodrošinātu publiskās apbūves teritorijai nepieciešamās auto novietnes, nepalielinot ar stāvvietām aizņemto platību, bet teritoriju labiekārto, intensīvi izmantojot piemērotus koku un krūmu stādījumus.

**2.8. Secinājumi**

VAS VNĪ nekustamajiem īpašumiem Elizabetes ielā 2, Rīgā un Kronvalda bulvārī 6, Rīgā, ir būtiskas priekšrocības, salīdzinot ar citām līdz šim izvērtētajām nacionālās koncertzāles potenciālajām novietnēm:

1. Zemesgabals Elizabetes ielā 2, Rīgā un Kronvalda bulvārī 6, Rīgā, kas šobrīd ir VAS VNĪ īpašums, pēc to izslēgšanas no VAS VNĪ pamatkapitāla tiks atgriezts valsts īpašumā, līdz ar to nebūs nepieciešami papildu ieguldījumi apbūves platības ieguvei.
2. Zemesgabals atrodas pilsētas centrā un ir ērti sasniedzams gan ar kājām, gan ar sabiedrisko transportu, gan ar automašīnu. Laba pieejamība gan tūristiem, gan valsts iedzīvotājiem.
3. Jau šobrīd pieejams plašs autostāvvietu klāsts, kuru iespējams vēl papildināt.
4. Teritorija atrodas nozīmīgā pilsētas daļā – Rīgas vēsturiskajā centrā un nacionālās koncertzāles projekta attīstība ir veicama saskaņā ar Rīgas vēsturiskā centra noteikumiem.
5. Zemesgabalā izvietotajai apbūvei ir arhitektoniskās izpausmes potenciāls kļūt par būtisku pienesumu vietas revitalizācijā un publiskās telpas attīstībā, turpinot brīvstāvošu kultūras celtņu izvietojumu gar kanālu. Pateicīga labiekārtojuma vide – parks un ūdensmalas; potenciāls kvalitatīvai arhitektūrai.
6. Šai teritorijai nav izstrādāts detālplānojums, bet atļautais izmantošanas veids ir atbilstošs koncertzāles būvniecībai.
7. Praktiski viss inženierapgādei nepieciešamais ir pieejams tiešā zemesgabala tuvumā, ir pieejamas nepieciešamās jaudas un pieslēgumu vietas.
8. Nekustamā īpašuma Elizabetes ielā 2, Rīgā (nekustamā īpašuma kadastra Nr.0100 010 0042) sastāvā esošā administratīvā ēka un uz zemes vienības esošās pārējās būves nav izmantojamas koncertzāles funkcijai, līdz ar to tās ir nojaucamas.
9. Ir iespējams sākt nacionālās koncertzāles projekta attīstībai nepieciešamās darbības nekavējoties.

**3. Priekšlikumi turpmākai rīcībai**

* 1. Nepieciešams Ministru kabineta lēmums par valsts akciju sabiedrības „Valsts nekustamie īpašumi” šādu īpašumā esošo nekustamo īpašumu piesaisti nacionālās koncertzāles projekta īstenošanai:
		1. nekustamo īpašumu (nekustamā īpašuma kadastra Nr.0100 010 0042) – zemes vienību (zemes vienības kadastra apzīmējums 0100 010 0042) 1,6734 ha platībā un būvi (būves kadastra apzīmējums 0100 010 0042001) – Elizabetes ielā 2, Rīgā;
		2. nekustamo īpašumu (nekustamā īpašuma kadastra Nr.0100 010 0099) – zemes vienību (zemes vienības kadastra apzīmējums 0100 010 0099) 0,1840 ha platībā un būvi (būves kadastra apzīmējumi 01000100099001) – Kronvalda bulvārī 6, Rīgā.
	2. Ekonomikas ministrijai nepieciešams sagatavot un ekonomikas ministram līdz 2020.gada 31.oktobrim iesniegt noteiktā kārtībā Ministru kabinetā nepieciešamos grozījumus Ministru kabineta 2018.gada 14.augusta rīkojumā Nr.388 „Par konceptuālo ziņojumu „Par Ekonomikas ministrijas lietojumā esošās ēkas kritisko stāvokli un turpmāko rīcību un Ekonomikas ministrijas un tās padotībā esošo iestāžu un kapitālsabiedrību atrašanās vietu”, precizējot konceptuālajā ziņojumā ietverto 3.risinājumu par Ekonomikas ministrijas iestāžu izvietošanu vienotā nekustamajā īpašumā, atļaujot piesaistīt privāto nekustamo īpašumu attīstītājus atbilstošu nomas objektu piedāvājumu atlasei saskaņā ar attiecināmajām procedūrām.
	3. Pēc Ministru kabineta lēmuma pieņemšanas turpināms darbs pie nekustamo īpašumu sagatavošanas potenciālajai nacionālās koncertzāles apbūvei, kas ietver:
		1. Finanšu ministrijai kā VAS VNĪ kapitāla daļu turētājai nepieciešams izslēgt no kapitālsabiedrības pamatkapitāla nacionālās koncertzāles projekta īstenošanai nepieciešamos nekustamos īpašumus, reģistrēt tos uz valsts vārda Finanšu ministrijas personā, vienlaikus risinot jautājumu par līdzvērtīgu nekustamo īpašumu ieguldīšanu kapitālsabiedrības pamatkapitālā;
		2. Kultūras ministrijai sadarbībā ar Finanšu ministriju (VAS VNĪ) nepieciešams nodrošināt turpmākās darbības nacionālās koncertzāles projekta īstenošanai, tai skaitā:
			1. veikt nekustamā īpašuma (nekustamā īpašuma kadastra Nr.0100 010 0042) – Elizabetes ielā 2, Rīgā un nekustamā īpašuma (nekustamā īpašuma kadastra Nr.0100 010 0099) – Kronvalda bulvārī 6, Rīgā, sastāvā esošo zemesgabalu apvienošanu;
			2. izvērtēt Rīgas pilsētas pašvaldības īpašumā esošā nekustamā īpašuma (nekustamā īpašuma kadastra Nr.0100 010 0124), kas sastāv no zemes vienības (zemes vienības kadastra apzīmējums 0100 010 0124) 0,2711 ha platībā un būves (būves kadastra apzīmējums 0100 010 0124 002) – Elizabetes ielā 2k-1, Rīgā, atsavināšanas nepieciešamību nacionālās koncertzāles projekta vajadzībām;
			3. nepieciešams veikt finanšu un ekonomisko aprēķinu izstrādi nacionālās koncertzāles projektam konkrētajā novietnē (ietilpība līdz 1 400 sēdvietām), tai skaitā paredzot izvērtējumu no komercdarbības atbalsta viedokļa, konkurences neitralitātes un tirgus nepilnības viedokļa. Ministru kabinets 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” 3. un 4.punkts paredzēja uzdevumu Kultūras ministrijai sadarbībā ar Ekonomikas ministriju veikt finanšu un ekonomisko aprēķinu izstrādi koncertzāles (ietilpību līdz 1 400 sēdvietām) un konferenču centra (ietilpību līdz vismaz 3 000 vietām) projektam, uzdevuma izpildē piesaistot Latvijas Investīciju attīstības aģentūras piesaistītos finanšu līdzekļus. Lai nodrošinātu nacionālās koncertzāles projekta virzību un Ministru kabineta 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” 2., 3. un 4.punktā doto uzdevumu izpildi, 2019.gadā izveidota vadības grupa, kuras sastāvā esošie Kultūras ministrijas, Ekonomikas ministrijas un Latvijas Investīciju attīstības aģentūras eksperti veica sagatavošanas darbus finanšu un ekonomisko aprēķinu izstrādes iepirkuma nolikums sagatavošanā. Saskaņā ar Latvijas Investīciju attīstības aģentūras 2020.gada 24.aprīļa vēstulē Nr.1.1-15/299 sniegto informāciju 2020.gada 24.aprīlī iepirkums „Finanšu un ekonomisko aprēķinu izstrāde nacionālās koncertzāles un konferenču centra projekta īstenošanai”, identifikācijas Nr. LIAA 2020/6 ERAF, tika izbeigts bez rezultāta. Ievērojot minēto, kā arī identificēto jauno potenciālo novietni nacionālās koncertzāles projekta īstenošanai, Kultūras ministrija pēc lēmuma pieņemšanas par nacionālās koncertzāles novietni atsāks darbu pie finanšu ekonomisko aprēķinu aktualizācijas;
			4. veikt nekustamā īpašuma (nekustamā īpašuma kadastra Nr.0100 010 0042) – Elizabetes ielā 2, Rīgā, sastāvā esošo būvju demontāžas plānošanas, projektēšanas un demontāžas darbu īstenošanu. Konsultējoties ar VAS VNĪ, Kultūras ministrija paredz Elizabetes ielas 2, Rīgā, demontāžas plānošanai, projektēšanai un veikšanai nepieciešamos laika un finansiālos resursus šādā apmērā:
1. nojaukšanas būvdarbu būvprojekta izstrādes un ekspertīzes izmaksas – 188 760 *euro* (ar PVN);
2. nojaukšanas būvdarbu izmaksas, tai skaitā ar būvniecību saistītās pakalpojumu izmaksas (autoruzraudzība, būvuzraudzība) – 3 297 685,60 *euro* (ar PVN);
	* + 1. nepieciešams veikt darbības, lai nodrošinātu starptautiska metu konkursa sagatavošanu un īstenošanu. Kultūras ministrijai, konsultējoties ar Latvijas Arhitektu savienību, tās ieskatā būtu rīkojams augstas kvalitātes un labi sagatavots starptautisks arhitektūras ideju un projektu konkurss divās kārtās, kas atbilstu Latvijas Arhitektu savienības konkursu rīkošanas labās prakses vadlīnijām un Eiropas Arhitektu padomes un Starptautiskās Arhitektu savienības rekomendācijām. Arhitektūras ideju un metu konkursi ir viens no efektīvākajiem veidiem, kā panākt izcilu sniegumu būvniecībā, vienlaikus ievērojot sabiedrības intereses. Metu konkursa mērķis ir iegūt arhitektoniski un funkcionāli pārdomātu, projektēšanas programmā ietvertajām prasībām atbilstošu, ekonomiski pamatotu metu koncertzāles un tās teritorijas attīstības vīziju. Konkursa priekšmets – apbūves iecere, kas attēlo kompleksu koncertzāles un tai nepieciešamās teritorijas perspektīvo attīstību. Apbūves iecerēm ir jāietver arhitektoniskie un funkcionālie koncertzāles risinājumi un teritorijas kopējā ģenerālplāna attīstības priekšlikumi ar teritorijas labiekārtojumu. Apbūves ieceres metus tālāk izmantos par pamatu attiecīgā būvprojekta izstrādei.
3. Konkursa laika nogrieznis 13 – 16 mēneši:

Iepirkuma izstrāde un saskaņošana – 2 mēneši;

Nolikuma izstrāde un saskaņošana – 2 mēneši;

Konkursa norise – 10-12 mēneši;

Rezultātu apstiprināšana un publiskošana – 2, 5 nedēļas;

1. Konkursa izmaksas:

Divu etapu metu konkursa organizēšanas kopējais budžets, atkarībā no katras konkursa kārtas balvu fonda apmēriem varētu sastādīt 243 724,25‬ *euro* (ar PVN):

b1) metu konkursa organizēšanas (dokumentācijas izstrādes, telpu nomas, žūrijas un tehniskās komisijas atlīdzības u.c.) izmaksas – 62 224,25 *euro* (ar PVN);

b2) metu konkursa uzvarētāju balvu fonds – 181 500 *euro* (ar PVN). Balvu fonds aprēķināts, ņemot vērā līdzvērtīgu starptautisku metu konkursu aktuālo pieredzi, piemēram, Rail BalticaDzelzceļa tilta un Rīgas multimodālā centra ieceresmetu konkursa balvu fonds 150 000 *euro* apmērā un Tamperes Mākslas muzeja paplašinājuma projekta, Somijā, metu konkursa balvu fonds 175 000 *euro* apmērā.

Administratīvās ēkas Elizabetes ielā 2, Rīgā, nojaukšanas projekta un metu konkursa projekta vadības administratīvās vadības izmaksas  – 74 707,82 *euro* (ar PVN);

* + 1. Kultūras ministrijai sadarbībā ar Finanšu ministriju (VAS VNĪ) nepieciešams sagatavot un kultūras ministram līdz 2021.gada 31.decembrim iesniegt noteiktā kārtībā Ministru kabinetā informatīvo ziņojumu par nacionālās koncertzāles projekta īstenošanas gaitu.
	1. Nepieciešams atzīt Ministru kabineta 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” un rīkojuma projekts „Par apropriācijas pārdali”” 2.punktā doto uzdevumu par izpildītu.
	2. Nepieciešams atzīt Ministru kabineta 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei” un rīkojuma projekts „Par apropriācijas pārdali”” 3. un 4.punktā dotos uzdevumus par aktualitāti zaudējušiem.

Turpmāk veicamo darbību nodrošināšanai Kultūras ministrija plāno novirzīt finansējumu, kas plānots kultūras infrastruktūras investīcijām saskaņā ar Ministru kabineta 2020.gada 2.jūnija sēdē (prot. Nr.38 49.§) atbalstīto informatīvo ziņojumu „Par pasākumiem Covid-19 krīzes pārvarēšanai un ekonomikas atlabšanai”.

Kultūras ministrs N.Puntulis

  Vīza: Valsts sekretāre D.Vilsone

Kalnakārkle 67330220

Elina.Kalnakarkle@km.gov.lv

1. Ministru kabineta 2019.gada 5.novembra sēdes protokollēmuma (prot. Nr.51 51.§) „Informatīvais ziņojums „Par nacionālās koncertzāles attīstības projekta izstrādes gaitu un nepieciešamo finansējumu juridisko risinājumu izstrādei" un rīkojuma projekts „Par apropriācijas pārdali”” 3.punkts nosaka: „Kultūras ministrijai sadarbībā ar Ekonomikas ministriju (Latvijas Investīciju un attīstības aģentūru) nodrošināt finanšu un ekonomisko aprēķinu izstrādi koncertzāles (ietilpība līdz 1 400 sēdvietām) un konferenču centra (ietilpība līdz vismaz 3 000 vietām) projektam, tai skaitā paredzot izvērtējumu no komercdarbības atbalsta viedokļa, konkurences neitralitātes un tirgus nepilnības viedokļa, valsts (koncertzāle) un pašvaldības (konferenču centrs) sadarbības iespējas, un kultūras ministram līdz 2020.gada 10.martam iesniegt izskatīšanai Ministru kabinetā priekšlikumus projekta tālākās attīstības nodrošināšanai.” Pamatojoties uz protokollēmuma 3.punktā doto uzdevumu, Latvijas Investīciju un attīstības aģentūra organizēja iepirkumu „Finanšu un ekonomisko aprēķinu izstrāde nacionālās koncertzāles un konferenču centra projekta īstenošanai”, identifikācijas Nr. LIAA 2020/6 ERAF (turpmāk – iepirkums). Latvijas Investīciju un attīstības aģentūra 2020.gada 24.aprīlī informēja Kultūras ministriju un Ekonomikas ministriju, ka saskaņā ar iepirkuma komisijas 2020.gada 24.aprīļa lēmumu iepirkums tika izbeigts bez rezultāta, pamatojoties uz Publisko iepirkumu likuma 9.panta 13.daļas otro teikumu, jo iepirkumā tika iesniegti trīs pretendentu piedāvājumi, no kuriem divi tika noraidīti kā neatbilstoši pretendentu atlases kritērijiem un viens – kā neatbilstošs tehniskās specifikācijās prasībām. [↑](#footnote-ref-1)